তথ্যবিবরণী নম্বর : ২৬৩৬

**রক্ত দিয়ে হলেও বিচার বিভাগের স্বাধীনতা রক্ষা করা হবে**

**---আইনমন্ত্রী**

ঢাকা, ১৫ মাঘ, (২৯ জানুয়ারি) :

আইন, বিচার ও সংসদ বিষয়ক মন্ত্রী আনিসুল হক বলেছেন, ১৯৭৫ সালে বঙ্গবন্ধু হত্যাকাণ্ডের পর সংবিধানকে বঙ্গোপসাগরে নিক্ষেপ করে সামরিক আইন দ্বারা দেশ চালানো হয়েছিল। বিচারহীনতার সংস্কৃতি চালু করা হয়েছিল। শেখ হাসিনার সরকার দেশে বিচারহীনতার সংস্কৃতি দূর করেছে। দেশে আইনের শাসন প্রতিষ্ঠা করেছে। বিচার বিভাগের স্বাধীনতা প্রতিষ্ঠা করেছে। রক্ত দিয়ে হলেও বিচার বিভাগের এই স্বাধীনতা রক্ষা করা হবে। বিদেশিদের চিঠিপত্রে এদেশের বিচার বিভাগ চলবে না।

আজ রাজধানীর ধানমন্ডিতে বাংলাদেশ জুডিসিয়াল সার্ভিস এসোসিয়েশন কর্তৃক তাঁকে দেওয়া এক সংবর্ধনা অনুষ্ঠানে প্রধান অতিথির বক্তৃতায় এসব কথা বলেন মন্ত্রী।

মন্ত্রী বলেন, এখন জনগণের সবচেয়ে বড় চাহিদা দ্রুত ন্যায়বিচার প্রাপ্তি। তাদের এই চাহিদা পূরণ করতে পারলে বিচার বিভাগের মর্যাদা বাড়বে।

আনিসুল হক বলেন, বিচার বিভাগের কাজে গতি আনতে ই-জুডিসিয়ারি প্রকল্প বাস্তবায়ন করা হবে। বিচারকদের দক্ষ করে তুলতে দেশেই বিশ্বমানের জুডিসিয়াল একাডেমি প্রতিষ্ঠা করা হবে। অবকাঠামো সমস্যা দূরীকরণের জন্য দেশের সকল জেলায় আধুনিক সুযোগ-সুবিধা সংবলিত অবকাঠামো নির্মাণ করা হবে।

এসোসিয়েশনের সভাপতি ঢাকার জেলা ও দায়রা জজ এএইচএম হাবিবুর রহমান ভূঁইয়ার সভাপতিতে অনুষ্ঠানে অন্যান্যের মধ্যে আইন ও বিচার বিভাগের সচিব মোঃ গোলাম সারওয়ার ও এসোসিয়েশনের মহাসচিব মোঃ মুজিবুর রহমান বক্তৃতা করেন।

#

রেজাউল /পাশা/মোশারফ/আব্বাস/২০২৪/২১৩১ ঘণ্টা

তথ্যবিবরণী নম্বর : ২৬৩৫

**যারা নিজেদের স্বার্থে গণহত্যার বিরুদ্ধে নিশ্চুপ থাকে**

**তাদের হাতে কখনো দেশের স্বার্থরক্ষা সম্ভব নয়**

**---পররাষ্ট্রমন্ত্রী**

ঢাকা, ১৫ মাঘ, (২৯ জানুয়ারি) :

পররাষ্ট্রমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, 'বিএনপি এবং জামায়াত এখন পর্যন্ত ফিলিস্তিনে গণহত্যার বিরুদ্ধে একটি শব্দও উচ্চারণ করেনি। যারা এভাবে নিজেদের স্বার্থে গণহত্যার বিরুদ্ধে নিশ্চুপ থাকে তাদের হাতে কখনো দেশের স্বার্থরক্ষা সম্ভব নয়।'

তিনি বলেন, 'অতীতেও বিএনপি যখন ক্ষমতায় ছিল, ফিলিস্তিনে হত্যা-নির্যাতনের বিরুদ্ধে আমরা আওয়ামী লীগ বিরোধী দল হিসেবে সংসদে নিন্দা প্রস্তাব উত্থাপন করেছিলাম। তাদের স্পিকার এবং সংসদের নেতা সেটি গ্রহণ করে নাই।'

আজ রাজধানীর কাকরাইলে ডিপ্লোমা ইঞ্জিনিয়ার্স ইনস্টিটিউশন মিলনায়তনে বাংলাদেশ শান্তি পরিষদ আয়োজিত 'স্টপ জেনোসাইড ইন প্যালেস্টাইন, সলিডারিটি ফ্রম বাংলাদেশ' শীর্ষক সেমিনারে প্রধান অতিথির বক্তৃতায় মন্ত্রী এসব কথা বলেন।

ফিলিস্তিনবাসীর সাথে একাত্মতা ও প্রত্যয় ব্যক্ত করে হাছান মাহমুদ বলেন, অবশ্যই ফিলিস্তিনের জয় হবে এবং বাংলাদেশ, দেশের জনগণ, সরকার ও আমাদের দল ফিলিস্তিনের সাথে আছে এবং থাকবে।

বাংলাদেশ শান্তি পরিষদের সভাপতি মোজাফফর হোসেন পল্টুর সভাপতিত্বে সেমিনারে বাংলাদেশে নিযুক্ত ফিলিস্তিনের রাষ্ট্রদূত ইউসেফ রামাদান (Yousef Ramadan) বিশেষ অতিথির বক্তব্যে ফিলিস্তিনের প্রতি বাংলাদেশের অব্যাহত পূর্ণ সমর্থন ও সহায়তার জন্য দেশের জনগণ ও সরকারের প্রতি অকুণ্ঠ কৃতজ্ঞতা ব্যক্ত করেন। গণমাধ্যমের উদ্দেশ্যে তিনি বলেন, 'পশ্চিমা বিশ্বের অপপ্রচার রুখতে গাজা অঞ্চলকে ইসরায়েলি আগ্রাসনে 'অধিকৃত গাজা' এবং ইসরাইলের সেনাবাহিনীকে 'আক্রমণকারী ইসরাইলি বাহিনী' লিখলে সত্য তুলে ধরা হবে।'

শান্তি পরিষদের মহাসচিব হাসান তারিক চৌধুরী এবং আমন্ত্রিত সুশীল চিন্তাবিদগণ সেমিনারে তাদের বক্তব্যে অবিলম্বে অধিকৃত গাজায় ইসরাইলি হামলা বন্ধ করা এবং গণহত্যার বিরুদ্ধে আন্তর্জাতিক বিচারালয়ের রায় কার্যকর করতে বিশ্ব সম্প্রদায়ের প্রতি জোর দাবি জানান।

#

আকরাম/পাশা/মোশারফ/আব্বাস/২০২৪/২২৩১ ঘণ্টা

তথ্যবিবরণী নম্বর : ২৬৩৪

উজবেকিস্তানে **নিযুক্ত** বাংলাদেশের রাষ্ট্রদূত ও তাসখন্দ

স্টেট ইউনিভার্সিটি অব ওরিয়েন্টাল স্টাডিজের রেক্টরের **মধ্যে** বৈঠক

উজবেকিস্তান, ১৫ মাঘ, (২৯ জানুয়ারি) :

উজবেকিস্তানে নিযুক্ত বাংলাদেশের রাষ্ট্রদূত ড. মোহাম্মদ মনিরুল ইসলামের সাথে তাসখন্দ স্টেট ইউনিভার্সিটি অব ওরিয়েন্টাল স্টাডিজের রেক্টর অধ্যাপক ড. গুলচেরা রিকসিয়েভার মধ্যে আজ বৈঠক অনুষ্ঠিত হয়েছে। এ সময় আরো উপস্থিত ছিলেন বিশ্ববিদ্যালয়ের ভাইস রেক্টর ড. নদির আবদুল্লাহ এবং দক্ষিণ ও দক্ষিণ-পূর্ব এশিয়া বিভাগের প্রধান ড. নিলুফার খোদজায়েভা।

বাংলাদেশ ও উজবেকিস্তানের মধ্যকার ঐতিহাসিক, সাংস্কৃতিক ও ধর্মীয় যোগসূত্র ও বন্ধুত্বের ওপর আলোকপাত করে উভয়ই এ সম্পর্ককে আরো বেগবান ও অর্থবহ করার ব্যাপারে সৃজনশীল উদ্যোগ ও কার্যক্রম গ্রহণের ওপর জোর গুরুত্বারোপ করেন। রাষ্ট্রদূত ড. ইসলাম বিশেষ করে বাংলাদেশের ইতিহাস, ভাষা, সাহিত্য ও সংস্কৃতি উজবেকিস্তানে পরিচিতি, প্রচার ও বিকাশে বিশ্ববিদ্যালয়ের সহযোগিতা কামনা করেন। প্রধানমন্ত্রী শেখ হাসিনার বলিষ্ঠ নেতৃত্বে আর্থসামাজিক ক্ষেত্রে বাংলাদেশের অগ্রগতি ও অগ্রযাত্রার বর্ণনা দিয়ে রাষ্ট্রদূত বলেন যে, জলবায়ু পরিবর্তনের প্রভাব মোকাবিলা, দারিদ্র্য বিমোচন, নারীর ক্ষমতায়নসহ অন্যান্য গুরুত্বপূর্ণ সাম্প্রতিক বিষয়ে দু’দেশের শিক্ষা প্রতিষ্ঠান ও গবেষকবৃন্দ তাদের জ্ঞান ও অভিজ্ঞতা আদান প্রদান করতে পারেন, যা তাদের বোঝাপড়া ও দৃষ্টিভঙ্গিকে আরো সমৃদ্ধশালী করবে। এ লক্ষ্যে শিক্ষক ও শিক্ষার্থী পর্যায়ে সফর বিনিময়সহ তাদের মধ্যকার পারস্পরিক যোগাযোগকে আরো গভীর ও মজবুত করার প্রয়োজনীয়তা রয়েছে বলে রাষ্ট্রদূত মন্তব্য করেন।

রেক্টর তাঁর বিশ্ববিদ্যালয়ে বাংলা ভাষা কোর্স চালুসহ বাংলাদেশের অনুরূপ কোন বিশ্ববিদ্যালয়ের সাথে সহযোগিতা স্থাপনে ইতিবাচক মনোভাব পোষণ করেন। বাংলাদেশ ও উজবেকিস্তান সম্পর্ককে আরো ত্বরান্বিত করতে, বিশেষ করে শিক্ষা ও সংস্কৃতি সম্প্রসারণে একসাথে কাজ করার প্রত্যয় ব্যক্ত করার মধ্য দিয়ে বৈঠকের সমাপ্তি ঘটে।

#

পাশা/মোশারফ/আব্বাস/২০২৪/২১৩১ ঘণ্টা

তথ্যবিবরণী নম্বর: ২৬৩৩

**নূর চৌধুরীকে ফিরিয়ে আনা নিয়ে আলোচনা, ড. ইউনূস সঠিক বলেননি**

**---পররাষ্ট্রমন্ত্রী**

ঢাকা, ১৫ মাঘ (২৯ জানুয়ারি):

বাংলাদেশে নিযুক্ত কানাডার হাইকমিশনার লিলি নিকোলসের (Lilly Nicholls) সাথে বঙ্গবন্ধু হত্যায় ফাঁসির দণ্ডপ্রাপ্ত আসামী নূর চৌধুরীকে কানাডা থেকে ফিরিয়ে আনার বিষয়ে আলোচনা হয়েছে জানিয়েছেন পররাষ্ট্রমন্ত্রী ও বাংলাদেশ আওয়ামী লীগের যুগ্ম সাধারণ সম্পাদক ড. হাছান মাহমুদ। একইসাথে গ্রামীণ টেলিকমের চেয়ারম্যান ড. মুহাম্মদ ইউনূস তার বিরুদ্ধে মামলাটি সরকার করেছে বলে যে মন্তব্য করেছেন, তা সঠিক নয় বলেছেন মন্ত্রী।

আজ রাজধানীর সেগুনবাগিচায় পররাষ্ট্র মন্ত্রণালয়ে ডেনমার্কের রাষ্ট্রদূত ক্রিশ্চিয়ান ব্রিকস মোলার (Christian Brix Moller) ও কানাডার হাইকমিশনার লিলি নিকোলসের সৌজন্য সাক্ষাৎ এবং জাতিসংঘের খাদ্য ও কৃষি সংস্থার প্রতিনিধি জিয়াওকুন শি (Jiaoqun Shi)-এর ক্রেডেনশিয়ালস গ্রহণ শেষে বিকেলে সাংবাদিকদের সঙ্গে মতবিনিময়কালে মন্ত্রী এসব কথা বলেন।

কানাডার হাইকমিশনারের সঙ্গে আলোচনার বিষয়ে পররাষ্ট্রমন্ত্রী বলেন, বঙ্গবন্ধু হত্যা মামলার আসামি নূর চৌধুরীকে ফেরত পাঠানোর বিষয়ে আলোচনা হয়েছে। কানাডায় মৃত্যুদণ্ড নেই, সেটি একটি অসুবিধা বলে আমাকে হাইকমিশনার জানিয়েছেন। আমি দ্বিপাক্ষিক প্রক্রিয়ার জন্য অনুরোধ করেছি। হাইকমিশনার বলেছেন, তিনি বিষয়টি তাদের সরকারকে জানাবেন।

উল্লেখ্য, সরকার বঙ্গবন্ধু হত্যার বিদেশে পলাতক আসামিদের দেশে ফিরিয়ে এনে শাস্তি কার্যকর করার চেষ্টা চালিয়ে যাচ্ছে। কানাডা থেকে নূর চৌধুরীকে ফিরিয়ে আনতে গত কয়েক বছর ধরে জোর তৎপরতা চালিয়ে যাচ্ছে সরকার। বাংলাদেশ থেকে আরো অভিবাসী নেওয়ার জন্য 'প্রিফারেন্সিয়াল' ব্যবস্থা গ্রহণ বিশেষ করে কৃষিখাতে নেওয়ার জন্য এবং এ দেশের শিক্ষার্থীদেরকে কানাডার স্টুডেন্টস ডিরেক্ট স্কিমের (এসডিএস) অন্তর্ভুক্ত করার বিষয়ে হাইকমিশনারের সাথে আলোচনা হয়েছে বলে জানান মন্ত্রী।

আজ ড. ইউনূসের দেওয়া বক্তব্য- তার বিরুদ্ধে মামলা শ্রমিকরা করেনি, সরকার করেছে, এ বিষয়ে সাংবাদিকরা জানতে চাইলে মন্ত্রী বলেন, ড. মুহাম্মদ ইউনূসের প্রতি যথেষ্ট সম্মান ও শ্রদ্ধা রেখে বলছি, তিনি যা বলেছেন তা সঠিক নয়। ড. ইউনূসের প্রতিষ্ঠান শ্রমিকদের পাওনা সঠিকভাবে বুঝিয়ে দিতে পারেনি, তারা বঞ্চিত হয়েছে। এতে সংক্ষুব্ধ শ্রমিকরাই মামলা করেছে। এজন্য শ্রম অধিদপ্তরের একটি অনুমোদন লাগে, সেটি তারা নিয়েছে। বিস্তারিত আইনি ব্যাখ্যা আইন মন্ত্রণালয় দেবে।'

ডেনমার্কের রাষ্ট্রদূতের সঙ্গে বৈঠক নিয়ে পররাষ্ট্রমন্ত্রী জানান, রাষ্ট্রদূত জানিয়েছেন বাণিজ্যের ক্ষেত্রে ডেনমার্কের দ্বিতীয় উন্নয়ন অংশীদার বাংলাদেশ। তারা বাংলাদেশের চট্টগ্রাম বন্দরে বিনিয়োগ করতে আগ্রহী। জলবায়ু ইস্যুতে আমরা দীর্ঘদিন ধরে ডেনমার্কের সাথে কাজ করছি। আগামীতেও এই বিষয়ে সহযোগিতা অব্যাহত রাখার বিষয়ে আলোচনা হয়। এছাড়া বাংলাদেশের ইকোনমিক জোনগুলোতে 'ড্যানিশ ইনভেস্টমেন্ট' বৃদ্ধির বিষয়েও বৈঠকে আলোচনা হয়। মিয়ানমার থেকে ১৩টি মর্টার শেল বাংলাদেশ সীমান্তে এসে পড়েছে- এ বিষয়ে বাংলাদেশ উদ্বিগ্ন কি না- এমন প্রশ্নের জবাবে মন্ত্রী বলেন, মিয়ানমারে দেশটির দুই পক্ষের মধ্যে সংঘাত চলছে। এই সংঘাতের মর্টার শেল যাতে আর আমাদের সীমান্তে এসে না পড়ে এ বিষয়ে নজর রাখছি। আমাদের সীমান্তরক্ষীরা সতর্ক আছেন। মিয়ানমার সরকারের সাথেও এ বিষয়ে আমরা যোগাযোগের মধ্যে রয়েছি।

সংসদ ভেঙে নতুন নির্বাচনের দাবি জানিয়েছেন বিএনপির কয়েকজন নেতা। এ বিষয়ে দৃষ্টি আর্কষণ করা হলে আওয়ামী লীগের যুগ্ম সাধারণ সম্পাদক ড. হাছান মাহ্‌মুদ পাল্টা প্রশ্ন রেখে বলেন, 'বিএনপির আবদার রক্ষা করার জন্য কি সংসদ ভেঙে দেয়া হবে? গত নির্বাচনে জনগণের ব্যাপক অংশগ্রহণ ছিল, বিএনপির অংশগ্রহণ ছিল না। সংসদ নির্বাচিত হয়েছে আগামী পাঁচ বছরের জন্য। এই মেয়াদ পূর্ণ করেই আগামী সংসদ নির্বাচন হবে, সেই নির্বাচনে বিএনপি অংশগ্রহণ করতে পারে।'

#

আকরাম/পাশা/শফি/রফিকুল/আব্বাস/২০২৪/২১৩৭ ঘণ্টা

তথ্যবিবরণী নম্বর: ২৬৩২

**সিলেটে ২য় জাতীয় চিত্রকলা প্রদর্শনী অনুষ্ঠিত**

সিলেট, ১৫ মাঘ (২৯ জানুয়ারি):

সিলেটে ২য় জাতীয় চিত্রকলা প্রদর্শনী ২০২৩ অনুষ্ঠিত হয়েছে। মহিলা ও শিশু বিষয়ক মন্ত্রণালয়ের সহযোগিতায় বাংলাদেশ শিশু একাডেমি আয়োজিত ২৯ জানুয়ারি সোমবার সিলেটে কবি নজরুল অডিটোরিয়ামে বাংলাদেশ শিশু একাডেমি প্রাঙ্গণে সারা দেশ থেকে অংশগ্রহণকারীদের আঁকা ছবি থেকে বাছাইকৃত সেরা বিজয়ী ও নির্বাচিত ১০০টি ছবি নিয়ে দিনব্যাপী এ চিত্রকলা প্রদর্শনী অনুষ্ঠিত হয়। এতে প্রধান অতিথি হিসেবে চিত্রকলা প্রদর্শনীর উদ্বোধন করেন সিলেটের শাহজালাল বিজ্ঞান ও প্রযুক্তি বিশ্ববিদ্যালয়ের উপাচার্য অধ্যাপক ফরিদ উদ্দিন আহমেদ। উদ্বোধন শেষে অতিথিবৃন্দ শিশুদের আঁকা ছবি পরিদর্শন করেন এবং মন্তব্য খাতায় অনুভূতি ব্যক্ত করেন।

এ উপলক্ষ্যে অতিরিক্ত জেলা ম্যাজিস্ট্রেট ইমরুল হাসানের সভাপতিত্বে এক আলোচনা সভা অনুষ্ঠিত হয়। এতে স্বাগত বক্তব্য রাখেন জেলা শিশু বিষয়ক কর্মকর্তা সাইদুর রহমান ভূঞা। সভায় শুভেচ্ছা বক্তব্য প্রদান করেন সিলেট আর্টস কলেজের অধ্যক্ষ ও চিত্রশিল্পী হ্যারল্ড রশীদ চৌধুরী, বাংলাদেশ শিশু একাডেমি কেন্দ্রীয় কার্যালয়ের সহকারী পরিচালক লায়লা আর্জুমান বানু ও মোসাম্মৎ নাসরিন আক্তার এবং জেলা প্রেস ক্লাবের সাবেক সভাপতি আল আজাদ।

আলোচনা অনুষ্ঠানে বক্তারা বলেন, স্মার্ট বাংলাদেশ বিনির্মাণে শিশুদের স্মার্ট হতে হবে। আজকের শিশুরাই হবে আগামীর দেশ গড়ার মূল কারিগর, তাই তাদের শিক্ষা-দীক্ষার মাধ্যমে আগামীর দেশ পরিচালনার জন্য প্রস্তুত করতে হবে। পারিবারিক ও প্রাতিষ্ঠানিক শিক্ষার মাধ্যমে নীতি-নৈতিকতা অর্জন করে শিশুদের আদর্শ নাগরিক হতে হবে। এছাড়াও শিক্ষার্থীদের পড়াশোনার পাশাপাশি নাচ, গান, আবৃত্তি ও চিত্রাঙ্কনে মনোযোগ দেওয়ার জন্য পরিবারের প্রতিও তাগিদ দেন বক্তারা।

বাংলাদেশ শিশু একাডেমি আয়োজিত এ অনুষ্ঠানে সিলেটের বিভিন্ন শিক্ষা প্রতিষ্ঠানের প্রায় বার শত শিশু উপস্থিত ছিলেন। এছাড়াও সামাজিক ও সাংস্কৃতিক অঙ্গনের বিভিন্ন ব্যক্তিবর্গ উপস্থিত ছিলেন। আলোচনা সভা শেষে শিশু একাডেমি সিলেটের প্রশিক্ষণার্থীবৃন্দ সাংস্কৃতিক অনুষ্ঠান পরিবেশন করেন।

#

জহির/পাশা/শফি/রফিকুল/আব্বাস/২০২৪/২১০০ ঘণ্টা

তথ্যবিবরণী নম্বর: ২৬৩১

**বিদ্যুৎ উৎপাদনে বাস্তবসম্মত পদক্ষেপ সমূহ গ্রহণ করা হয়েছে**

**---বিদ্যুৎ প্রতিমন্ত্রী**

ঢাকা, ১৫ মাঘ (২৯ জানুয়ারি):

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, বিদ্যুৎ উৎপাদনে বাস্তবসম্মত পদক্ষেপসমূহ গ্রহণ করা হয়েছে। প্রচলিত জ্বালানির সাথে সাথে হাইড্রোজেন, অ্যামোনিয়াকেও জ্বালানি হিসেবে কীভাবে ব্যবহার করা যায় তা নিয়ে বিদ্যুৎ বিভাগ কাজ করছে। পারমাণবিক বিদ্যুৎ অচিরেই গ্রিডে আসবে। নবায়ণযোগ্য উৎস হতে প্রায় ১২০৪৭ মেগাওয়াট বিদ্যুৎ উৎপাদনের কার্যক্রম বিভিন্ন পর্যায়ে রয়েছে।

প্রতিমন্ত্রী আজ বিদ্যুৎ ভবনে ‘বাংলাদেশের জন্য বিদ্যুৎ উৎপাদন প্রযুক্তির টেকনো-ইকোনমিক স্টাডি: চ্যালেঞ্জ এবং সম্ভাবনা’ শীর্ষক কর্মশালায় এসব কথা বলেন। তিনি বলেন, বাংলাদেশে নবায়ণযোগ্য জ্বালানির প্রসারে অকৃষি জমির প্রাপ্যতা অন্যতম প্রধান সমস্যা। অনশোর ও অফশোর বায়ুবিদ্যুৎ নিয়েও সরকার এগুচ্ছে। আমাদের অন্যতম প্রধান লক্ষ্য সাশ্রয়ী মূল্যে নিরবচ্ছিন্ন বিদ্যুৎ প্রদান করা। সঞ্চালন ও বিতরণ ব্যবস্থার আধুনিকায়ণ ও গ্রিড সিংকোনাইজেশনকেও বিশেষ গুরত্ব দেয়া হয়েছে।

যুক্তরাষ্ট্রের প্রযুক্তি ও অর্থায়ণ সংক্রান্ত কৌশলগত গবেষণা প্রদানকারী প্রতিষ্ঠান ব্লুমবার্গ এনইএফ (Bloomberg NEF) বাংলাদেশে বিদ্যুৎ উৎপাদনের বিভিন্ন উৎস ও তার মূল্য নিয়ে গবেষণা আজকের এই কর্মশালায় উপস্থাপন করেন। ব্লুমবার্গ-এর এশিয়া প্যাসিফিক অঞ্চলের প্রধান ড. আলী ইজাদী   
(Dr. Ali Izadi), দক্ষিণ এশিয়ার মার্কেট লিডার ইসু কিকুমা (Isshu Kikuma) ও সিনিয়র এসোসিয়েট তারুণ বালাকৃশনান (Tarun Blakrishnan) ব্লুমবার্গ-এর পক্ষে এই গবেষণাপত্র উপস্থাপন করেন। তারা নবায়ণযোগ্য জ্বালানির প্রসারে ইউটিলিটি স্কেলে নবায়ণযোগ্য জ্বালানিকে সহায়তা করা, রুফটপ ও ভাসমান সোলার ব্যবহার বাড়ানো এবং ক্লিন প্রযুক্তির চাকরির জন্য প্রশিক্ষণের ওপর গুরুত্ব দেন। এখানে তারা উল্লেখ করেন, কয়লার সাথে অ্যামোনিয়া বা প্রাকৃতিক গ্যাসের সাথে হাইড্রোজেনের মিশ্রণে কার্বন নিঃসরণ কমানো গেলেও মূল্য অনেক বেশি পড়বে, অথচ সোলারের সাথে ব্যাটারি বা বায়ুর সাথে ব্যাটারি ব্যবহার অনেকটা সাশ্রয়ী।

বিদ্যুৎ বিভাগের যুগ্মসচিব নিরোদ চন্দ্র মন্ডলের সঞ্চালনায় অনুষ্ঠানে অন্যান্যের মাঝে সংসদ সদস্য নাহিম রাজ্জাক,বিদ্যুৎ বিভাগের সিনিয়র সচিব মোঃ হাবিবুর রহমান, স্রেডার চেয়ারম্যান মুনীরা সুলতানা, পিডিবি’র চেয়ারম্যান মোঃ মাহবুবুর রহমান, বিআরইবি’র চেয়ারম্যান অজয় কুমার চক্রবর্ত্তী, পাওয়ার সেলের মহাপরিচালক মোহাম্মদ হোসাইন, বুয়েটের অধ্যাপক ড. ইজাজ আহমেদ, ঢাকা বিশ্ববিদ্যালয়ের অধ্যাপক ড. বদরুল ইমাম, শক্তি গবেষণা কেন্দ্রের পরিচালক শাহরিয়ার আহমেদ চৌধুরীসহ দপ্তর প্রধানগণ উপস্থিত ছিলেন।

#

আসলাম/পাশা/শফি/রফিকুল/আব্বাস/২০২৪/২০৪৭ ঘণ্টা

তথ্যবিবরণী নম্বর : ২৬৩০

**বিটিসিএল’র পরিষেবা বিঘ্নিত হলে ১৬৪০২ নম্বরে**

**তাৎক্ষণিক যোগাযোগ করার অনুরোধ কর্তৃপক্ষের**

ঢাকা, ১৫ মাঘ (২৯ জানুয়ারি) :

বিটিসিএল’র কোনো গ্রাহক যাতে কোনো প্রকার হয়রানি কিংবা সরকারি এই পরিষেবা পেতে বিড়ম্বনার শিকার না হয় সে বিষয়ে সংশ্লিষ্টদের সতর্ক করেছেন ডাক, টেলিযোগাযোগ ও তথ্যপ্রযুক্তি প্রতিমন্ত্রী জুনাইদ আহমেদ পলক।

আজ ঢাকার বাংলামোটর এলাকায় বিটিসিএল’র ক্যাবল কাটা পড়ায় ইন্টারনেট সংযোগ থেকে বিচ্ছিন্ন হয়ে বাণী ইয়াসমীন হাসি নামে একজন গ্রাহক সামাজিক যোগাযোগ মাধ্যমে দেওয়া একটি পোস্টের প্রতি প্রতিমন্ত্রীর দৃষ্টি আকৃষ্ট হলে তিনি তাৎক্ষণিক বিষয়টি সমাধানের ব্যবস্থা গ্রহণ করেন এবং অন্য কয়েকজন গ্রাহকের এ সংক্রান্ত অভিযোগ আমলে নিয়ে তিনি সংশ্লিষ্টদের এ বিষয়ে কঠোরভাবে সতর্ক করেন।

এ প্রেক্ষিতে উন্নয়ন কাজ চলাকালীন সময়ে কিংবা অন্য যে কোনো কারণে বিটিসিএল’র টেলিফোন অথবা ইন্টারনেট সেবা বিঘ্নিত হলে সম্মানিত গ্রাহকগণকে বিটিসিএল’র কল সেন্টার এর ১৬৪০২ নম্বরে তাৎক্ষণিক যোগাযোগ করার জন্য অনুরোধ করছে বিটিসিএল কর্তৃপক্ষ।

#

শেফায়েত/পাশা/শফি/রফিকুল/জয়নুল/২০২৪/২০৪০ ঘণ্টা

তথ্যবিবরণী নম্বর : ২৬২৯

**স্মার্ট নাগরিক তৈরিতে প্রাথমিক শিক্ষার ভূমিকা বিশাল**

**--- প্রাথমিক ও গণশিক্ষা প্রতিমন্ত্রী**

ঢাকা, ১৫ মাঘ (২৯ জানুয়ারি) :

প্রাথমিক ও গণশিক্ষা প্রতিমন্ত্রী রুমানা আলী বলেছেন, দেশের সরকারি কর্মচারীদের প্রায় এক-চতুর্থাংশ প্রাথমিক শিক্ষা পরিবারের। তাঁদের অন্তহীন প্রয়াস বাংলাদেশে প্রাথমিক শিক্ষার উত্তরণে বিশাল, বিরাট ও ব্যাপক অবদান রেখেছে: যার ফলশ্রুতিতে প্রাথমিক শিক্ষায় বাংলাদেশের অর্জন বিশ্বব্যাপী প্রশংসিত হয়েছে। এ ধারা অব্যাহত রেখে প্রধানমন্ত্রী প্রতিশ্রুত স্মার্ট নাগরিক তৈরির ক্ষেত্রে প্রাথমিক শিক্ষা অধিদপ্তরকে বলিষ্ঠ ভূমিকা পালন করতে হবে।

প্রতিমন্ত্রী আজ আগারগাঁওয়ে প্রাথমিক শিক্ষা অধিদপ্তরে কর্মকর্তাদের সাথে মতবিনিময়কালে এ কথা বলেন।

প্রতিমন্ত্রী হিসেবে দায়িত্ব নিয়ে প্রথমবারের মতো তিনি প্রাথমিক শিক্ষা অধিদপ্তরে আসেন। প্রতিমন্ত্রী দেশপ্রেম, সততা, নিষ্ঠা ও আন্তরিকতার সাথে কাজ করতে কর্মকর্তাদের আহ্বান জানান।

অধিদপ্তরের মহাপরিচালক শাহ রেজওয়ান হায়াতের সভাপতিত্বে অনুষ্ঠান বিশেষ অতিথি ছিলেন মন্ত্রণালয়ের সচিব ফরিদ আহাম্মদ। বক্তব্য রাখেন অতিরিক্ত মহাপরিচালক ড. উত্তম কুমার দাস, মাহবুবুর রহমান প্রমুখ।

সভার আগে প্রতিমন্ত্রী দৃষ্টিনন্দন প্রকল্পের আওতায় ঢাকা মহানগরীর ৯টি সরকারি প্রাথমিক বিদ্যালয়ের নির্মাণকাজ উদ্বোধন করেন।

#

তুহিন/পাশা/শফি/রফিকুল/জয়নুল/২০২৪/২০১০ ঘণ্টা

তথ্যবিবরণী নম্বর : ২৬২৮

**রাজশাহী নগরীতে শীতার্তদের মাঝে শীতবস্ত্র বিতরণ**

রাজশাহী, ১৫ মাঘ (২৯ জানুয়ারি) :

রাজশাহী মহানগরীতে আলহাজ সুজাউদ্দৌলা ডিগ্রি কলেজের উদ্যোগে শীতার্তদের মাঝে শীতবস্ত্র বিতরণ করা হয়েছে। আজ নগরীর তেরখাদিয়ায় অবস্থিত সুজাউদ্দৌলা ডিগ্রি কলেজ প্রাঙ্গণে আয়োজিত শীতবস্ত্র বিতরণ অনুষ্ঠানে প্রধান অতিথি হিসেবে উপস্থিত থেকে ৪৫০ জন দুস্থ ও অসহায় শীতার্তের মাঝে শীতবস্ত্র বিতরণ করেন রাজশাহী সিটি কর্পোরেশনের মেয়র এ.এইচ.এম খায়রুজ্জামান লিটন।

প্রধান অতিথির বক্তব্যে মেয়র বলেন, রাজশাহীতে শীতের তীব্রতা অনেক বেশি। শীতার্ত মানুষের পাশে সহায়তা প্রদানে বিভিন্ন প্রতিষ্ঠান এগিয়ে এসেছে। রাজশাহী সিটি কর্পোরেশনের উদ্যোগে ১৪ হাজার শীতবস্ত্র বিতরণ করা হয়েছে। প্রধানমন্ত্রী শেখ হাসিনার উদ্যোগে অসহায় দরিদ্র মানুষকে শীতবস্ত্র বিতরণ অব্যাহত রয়েছে। তিনি বলেন, প্রধানমন্ত্রী জাতীয় সংসদের সদস্যদের বৈঠকে বলেছেন দুর্নীতির বিরুদ্ধে জিরো টলারেন্স থাকতে হবে। অসহায় ও দুস্থ মানুষের পাশে সবসময় থাকতে হবে। দ্রব্যমূল্য নিয়ন্ত্রণে রাখতে করণীয় নির্ধারণ করে কাজ করতে হবে।

এসময় তিনি কলেজটির উন্নয়নে সার্বিক সহযোগিতার আশ্বাস প্রদান করেন।

আলহাজ সুজাউদ্দৌলা ডিগ্রি কলেজের অধ্যক্ষ প্রফেসর মোস্তাফিজুর রহমান মানজালের সঞ্চালনায় এবং কলেজ গভর্নিং বডির সভাপতি বীর মুক্তিযোদ্ধা প্রফেসর রুহুল আমিন প্রামাণিকের সভাপতিত্বে অনুষ্ঠানে রাসিকের বিভিন্ন ওয়ার্ড কাউন্সিলর, স্থানীয় আওয়ামী লীগের নেতৃবৃন্দ, এলাকার গণ্যমান্য ব্যক্তিবর্গ, কলেজের শিক্ষকবৃন্দ ও শিক্ষার্থীরা উপস্থিত ছিলেন।

শীতবস্ত্র বিতরণ শেষে রাসিক মেয়র কলেজের সার্বিক কার্যক্রম বিষয়ে শিক্ষক-কর্মচারীদের সাথে মতবিনিময় করেন।

#

তৌহিদ/পাশা/শফি/রফিকুল/জয়নুল/২০২৪/২০০০ ঘণ্টা

তথ্যবিবরণী নম্বর : ২৬২৭

স্মার্ট মন্ত্রণালয় বিনির্মাণে আইসিটি মন্ত্রণালয়ের সাথে পরিবেশ মন্ত্রণালয়ের মতবিনিময় সভায় পরিবেশ মন্ত্রী

**সকল জনসেবা প্রদানের ক্ষেত্রে স্মার্ট প্রযুক্তি ব্যবহার করা হবে**

ঢাকা, মাঘ ১৫ (২৯ জানুয়ারি):

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, তাঁর মন্ত্রণালয়কে জনবান্ধব মন্ত্রণালয়ে পরিণত করতে সকল জনসেবা প্রদানের ক্ষেত্রে সর্বাধুনিক স্মার্ট প্রযুক্তি ব্যবহার করা হবে। মন্ত্রণালয়ের সক্ষমতা বাড়াতে ইনস্টিটিউশনাল মেমোরি, কর্মকর্তাদের ক্যাপাসিটি বিল্ডিং, তাদের মূল্যায়নের জন্য কি পারফর্মেন্স ইন্ডিকেটর, প্রজেক্ট বাস্তবায়ন ড্যাশবোর্ড প্রযুক্তির ব্যবহার করা হবে। পরিবেশগত ছাড়পত্র প্রদান প্রক্রিয়াকে পুরোপুরি স্মার্ট ও সফটওয়্যারভিত্তিক করা হবে। মন্ত্রণালয়কে স্মার্ট করতে আইসিটি মন্ত্রণালয়ের সাথে সমন্বয় করে কাজ করা হবে।

আজ পরিবেশ, বন ও জলবায়ু পরিবর্তন মন্ত্রণালয়কে স্মার্ট মন্ত্রণালয়ে পরিণত করতে মন্ত্রণালয়ের সভাকক্ষে ডাক, টেলিযোগাযোগ ও তথ্যপ্রযুক্তি মন্ত্রণালয়ের প্রতিমন্ত্রী জুনাইদ আহমেদ পলকের নেতৃত্বে আইসিটি বিভাগের কর্মকর্তাদের সাথে অনুষ্ঠিত মতবিনিময় সভায় সভাপতির বক্তব্যে পরিবেশমন্ত্রী এসব কথা বলেন।

প্রতিমন্ত্রী জুনাইদ আহমেদ পলক বলেন, পরিবেশ মন্ত্রণালয়ের জনসেবা প্রদানের মানকে আরো উন্নত করার লক্ষ্যে আইসিটি বিভাগ একসাথে কাজ করবে। পরিবেশ মন্ত্রণালয়ের ডিজিটালাইজেশনে সর্বোচ্চ চেষ্টা করা হবে, প্রয়োজনে আন্তর্জাতিক সহযোগিতা গ্রহণ করা হবে। এক্ষেত্রে এটুআই নলেজ পার্টনার হিসেবে কাজ করবে।

পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ; তথ্য ও যোগাযোগ প্রযুক্তি বিভাগের সচিব মোঃ সামসুল আরেফিন; পরিবেশ, বন ও জলবায়ু পরিবর্তন মন্ত্রণালয়ের অতিরিক্ত সচিব ড. ফাহমিদা খানম; পরিবেশ অধিদপ্তরের মহাপরিচালক ড. আবদুল হামিদ; এটুআই প্রকল্পের পলিসি অ্যাডভাইজর আনীর চৌধুরী এবং পরিবেশ মন্ত্রণালয়ের আইসিটি শাখার কর্মকর্তাসহ দুই মন্ত্রণালয়ের ঊর্ধ্বতন কর্মকর্তাগণ সভায় উপস্থিত ছিলেন।

সভায় স্মার্ট মন্ত্রণালয় বিনির্মাণে উভয় মন্ত্রণালয়ের মধ্যে সমন্বয় ও সহযোগিতা বৃদ্ধির বিষয়ে আলোচনা করা হয়। এছাড়া, স্মার্ট মন্ত্রণালয়ের তথ্য ব্যবস্থাপনা ও প্রক্রিয়াকরণ এবং জনসেবা প্রদানে আইসিটি ব্যবহারের বিষয়ে বিস্তারিত আলোচনা করা হয়। এ বিষয়ে দুই মন্ত্রণালয়ের মধ্যে সমঝোতা স্মারক স্বাক্ষরের সিদ্ধান্ত গ্রহণ করা হয়।

#

দীপংকর/পাশা/শফি/রফিকুল/আব্বাস/২০২৪/২০০০ ঘণ্টা

তথ্যবিবরণী নম্বর : ২৬২৬

**কর্মপরিকল্পনা অনুযায়ী গুণগতমান বজায় রেখে দ্রুত**

**প্রকল্পের কাজ শেষ করতে মুক্তিযুদ্ধ বিষয়ক মন্ত্রীর নির্দেশ**

ঢাকা, ১৫ মাঘ (২৯ জানুয়ারি) :

মুক্তিযুদ্ধ বিষয়ক মন্ত্রণালয়ের ২০২৩-২৪ অর্থবছরের ডিসেম্বর ২০২৩ পর্যন্ত বার্ষিক উন্নয়ন কর্মসূচি (এডিপি) বাস্তবায়ন ও অগ্রগতির এক পর্যালোচনা সভা আজ মন্ত্রণালয়ের সভাকক্ষে অনুষ্ঠিত হয়। মুক্তিযুদ্ধ বিষয়ক মন্ত্রী আ. ক. ম. মোজাম্মেল হক সভায় সভাপতিত্ব করেন।

সভায় জানানো হয়, মুক্তিযুদ্ধ বিষয়ক মন্ত্রণালয়ের প্রকল্পগুলোর ডিসেম্বর ২০২৩ পর্যন্ত প্রকল্পভিত্তিক আর্থিক বরাদ্দের ভিত্তিতে অগ্রগতি ৪৮ দশমিক ৩৫ শতাংশ। সভায় চলতি অর্থবছরে গৃহীত প্রকল্পগুলোর বাস্তবায়ন পরিকল্পনা, মাসভিত্তিক বাস্তব ও আর্থিক লক্ষ্যমাত্রা অর্জন, গৃহীত সিদ্ধান্তগুলো নিয়ে বিস্তারিত আলোচনা করা হয়। সংস্থাপ্রধান ও প্রকল্প পরিচালকরা নিজ নিজ প্রকল্পের বাস্তবায়ন পরিকল্পনা ও সর্বশেষ অগ্রগতি সভায় তুলে ধরেন।

উল্লেখ্য, চলতি অর্থবছরে মুক্তিমুদ্ধ বিষয়ক মন্ত্রণালয়ে মোট ১২টি প্রকল্পের জন্য বরাদ্দের পরিমাণ ১ লাখ ২০ হাজার ২৩৫ টাকা। মন্ত্রী কর্মপরিকল্পনা অনুযায়ী গুণগতমান বজায় রেখে দ্রুত প্রকল্পগুলোর অগ্রগতি শতভাগ নিশ্চিত এবং যথাসময়ে কাজ শেষ করতে প্রকল্প পরিচালকসহ সংশ্লিষ্টদের নির্দেশনা প্রদান করেন। প্রকল্প পরিচালকরা প্রকল্পগুলোর কাজ নির্ধারিত সময়ের মধ্যে শেষ করার প্রতিশ্রুতি ব্যক্ত করেন।

সভায় মন্ত্রণালয়ের অতিরিক্ত সচিব কামরুন নাহার, জাতীয় মুক্তিযোদ্ধা কাউন্সিলের মহাপরিচালক ড. মোঃ জহিরুল ইসলাম রোহেল, কল্যাণ ট্রাস্টের ব্যবস্থাপনা পরিচালক এস এম মাহাবুবুর রহমানসহ মন্ত্রণালয় এবং এর অধীনস্থ দপ্তর ও সংস্থার ঊর্ধ্বতন কর্মকর্তাগণ উপস্থিত ছিলেন।

#

এনায়েত/পাশা/শফি/রফিকুল/জয়নুল/২০২৪/১৯২০ ঘণ্টা

তথ্যবিবরণী নম্বর : ২৬২৫

**চাষিদের আর্থসামাজিক উন্নয়নে গুরুত্বপূর্ণ অবদান রাখছে রংপুর হর্টিকালচার সেন্টার**

রংপুর, ১৫ মাঘ, (২৯ জানুয়ারি) :

হর্টিকালচার সেন্টার উদ্যান ফসলের সম্প্রসারণে কাজ করে। জনসাধারণকে বৃক্ষরোপণে উৎসাহিত করতে হর্টিকালচার সেন্টার সুলভ মূল্যে বিভিন্ন প্রজাতির বনজ, ফলদ ও ঔষধি গাছের চারা সরবরাহ করে। বর্তমানে দেশে ৭৩টি হর্টিকালচার সেন্টার রয়েছে। রংপুর হটিকালচার সেন্টার মাতৃবাগান সৃজন, জার্মপ্লাজম সংরক্ষণ, মানসম্পন্ন বীজ, চারা ও কলম উৎপাদন করে। রংপুর হর্টিকালচার সেন্টার গত ১৫ বছরে (২০০৯-২০২৩) ৪ হাজার ৮৬টি কৃষি প্রদর্শনী স্থাপন ও ১২ হাজার ৯৯৭ জন চাষিকে বিভিন্ন বিষয়ে প্রশিক্ষণ প্রদান করেছে।

এছাড়া ঔষধি গুণসম্পন্ন গাছের চাষ সম্প্রসারণ কর্মসূচির আওতায় কৃষক পর্যায়ে ঔষধি গুণসম্পন্ন ১৫৬টি বাগান প্রদর্শনী স্থাপন করা হয়। লেবু জাতীয় ফসলের সম্প্রসারণ, ব্যবস্থাপনা ও উৎপাদন বৃদ্ধি প্রকল্পের আওতায় (২০১৮-২০১৯ পর্যন্ত) রংপুর হর্টিকালচার সেন্টারে ১২টি মাতৃবাগান স্থাপন করা হয়েছে এবং ৫৮ হাজার ৪৩৯টি লেবু জাতীয় চারা উৎপাদন ও বিতরণ করা হয়েছে। মসলার উন্নত জাত ও প্রযুক্তি সম্প্রসারণ প্রকল্পের আওতায় ৩০ জন চাষিকে প্রশিক্ষণ প্রদান করা হয়েছে এবং ২০২৩ সাল পর্যন্ত ১৪টি প্রদর্শনী স্থাপন করা হয়েছে।

ফলে এ অঞ্চলে উদ্যান ফসলের পরিমাণ বাড়ছে। যা খাদ্য ও পুষ্টির চাহিদা পূরণের পাশাপাশি চাষিদের আর্থসামাজিক উন্নয়নে গুরুত্বপূর্ণ অবদান রাখছে।

#

অর্জুন/পাশা/শফি/রফিকুল/রেজাউল/২০২৪/১৮১৫ ঘণ্টা

তথ্যবিবরণী নম্বর : ২৬২৪

**মন্ত্রণালয়ের কাজে স্বচ্ছতা ও জবাবদিহিতা আনার চেষ্টা করা হবে**

**--- তথ্য ও সম্প্রচার প্রতিমন্ত্রী**

ঢাকা, ১৫ মাঘ (২৯ জানুয়ারি) :

তথ্য ও সম্প্রচার প্রতিমন্ত্রী মোহাম্মদ আলী আরাফাত বলেছেন, প্রতিটি ক্ষেত্রে নিজ মন্ত্রণালয়ের অধীনে আরো স্বচ্ছতা ও জবাবদিহিতা আনার চেষ্টা করা হবে। সকল সিদ্ধান্ত গ্রহণ প্রক্রিয়ায় তিনি নিজেও থাকতে চান না। পেশাদারিত্বে সাথে যদি কমিটি তৈরি হয় এবং স্বচ্ছতার সাথে যদি সিদ্ধান্ত গ্রহণ করা হয় সেক্ষেত্রে কেন মন্ত্রণালয়ের প্রধান হিসেবে তাঁকে নাক গলাতে হবে।

আজ সচিবালয়ে তথ্য ও সম্প্রচার মন্ত্রণালয়ের সভাকক্ষে জাতীয় প্রেসক্লাবের নেতৃবৃন্দের সাথে মতবিনিময় সভা শেষে প্রতিমন্ত্রী এসব কথা বলেন।

প্রতিমন্ত্রী বলেন, এই মন্ত্রণালয় তথ্য নিয়ে কৌশলগত এবং প্রশাসনিক দুই ধরনের বিষয়ই আছে। প্রশাসনিক বিষয়গুলো নিয়ে যদি সারাক্ষণ তিনি ব্যস্ত থাকেন তাহলে কৌশলগত বিষয় নিয়ে চিন্তা করবে কখন এবং চিন্তা করে সেগুলোকে মোকাবিলা করার রাস্তা বের করবে কখন। তিনি মনে করেন, রাজনৈতিক বিষয়গুলো নিয়ে চিন্তা করার জন্য কিছু সময় বরাদ্দ রাখতে হবে। চিন্তা করাটাও একটা কাজ। সারাক্ষণ তিনি মন্ত্রণালয় ও অধিদফতরের প্রত্যেকটা কমিটিতে, প্রত্যেকটা কাজে, প্রত্যেকটা সিদ্ধান্ত গ্রহণে যুক্ত থাকলে তাহলে মৌলিক জায়গাগুলোতে সমাধান বের করা তাঁর সহজ হবে না।

অধ্যাপক আরাফাত মনে করেন, গণমাধ্যমের পূর্ণাঙ্গ স্বাধীনতা যতটা দরকার ঠিক ততোটুকুই অপতথ্যকে নিয়ন্ত্রণ করা দরকার। এ ব্যাপারেও কারো কোনো দ্বিমত নেই। আবার একই সাথে অপতথ্য যে সমাজে আছে এ ব্যাপারেও কারো কোনো দ্বিমত নেই। এগুলো যদি সত্যি হয় তাহলে দমন করার উপায় আমাদের বের করতে হবে। তিনি এ বিষয়ে সকলের সহযোগিতা চান।

এক প্রশ্নের জবাবে প্রতিমন্ত্রী বলেন, কিছু বাণিজ্যিক বিষয় আছে, কিছু স্বার্থের বিষয় থেকে যায়। সামাজিকভাবে কেউ স্বার্থের ঊর্ধ্বে নয়। কোনো সিদ্ধান্ত নিয়ে আমরা সবাইকে খুশি করতে পারবো না। সবকিছু ভারসাম্য রক্ষা করে সঠিক সিদ্ধান্ত কীভাবে নেওয়া যায়, সেই চেষ্টা করা হবে। কিন্তু সিদ্ধান্তটা নিতে হবে দিনশেষে বৃহত্তর স্বার্থ চিন্তা করে।

জাতীয় প্রেসক্লাবের সভাপতি ফরিদা ইয়াসমিনসহ প্রেসক্লাবের নেতৃবৃন্দ মতবিনিময় সভায় অংশগ্রহণ করেন।

#

সায়েম/পাশা/শফি/রফিকুল/জয়নুল/২০২৪/১৮৩৫ ঘণ্টা

তথ্যবিবরণী নম্বর : ২৬২৩

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৫ মাঘ (২৯ জানুয়ারি) :

স্বাস্থ্য অধিদপ্তরের তথ্যানুযায়ী রোববার সকাল ৮টা থেকে আজ সোমবার সকাল ৮টা র্পযন্ত ২৪ ঘণ্টায় দেশে ৫৩ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৫ দশমকি ৮১ শতাংশ। এ সময় ৯১৩ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৮১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৪ হাজার ৩৯২ জন।

#

দাউদ/পাশা/শফি/রফিকুল/জয়নুল/২০২৪/১৬৪৫ ঘণ্টা

তথ্যবিবরণী নম্বর : ২৬২২

**রমজানে নিত্যপণ্যের দাম যাতে না বাড়ে সে ব্যাপারে প্রয়োজনীয় পদক্ষেপ নেয়া হবে**

**-সালমান এফ রহমান**

ঢাকা, ১৫ মাঘ (২৯ জানুয়ারি) :

প্রধানমন্ত্রীর বেসরকারি শিল্প ও বিনিয়োগ উপদেষ্টা সালমান এফ রহমান বলেছেন, আসন্ন রমজান মাসে ভোগ্যপণ্যের কোনো সংকট হবে না এবং নিত্যপণ্যের দামও বাড়বে না। পিঁয়াজ, ডাল ও ভোজ্যতেল বাংলাদেশে রপ্তানি করবে ভারত। এ বিষয়ে দু’দেশের বাণিজ্যমন্ত্রীর মধ্যে কথা হয়েছে।

গতকাল সুনামগঞ্জের দিরাইয়ে এক সংবর্ধনা অনুষ্ঠান শেষে সাংবাদিকদের প্রশ্নের জবাবে উপদেষ্টা এসব কথা বলেন ৷

প্রধানমন্ত্রীর উপদেষ্টা আরো বলেন, দ্বাদশ জাতীয় সংসদ নির্বাচন অবাধ, সুষ্ঠু ও নিরপেক্ষভাবে অনুষ্ঠিত হয়েছে এবং বাংলাদেশকে সব রাষ্ট্র অভিনন্দন জানিয়েছে। কিছুদিন আগে বিদেশি রাষ্ট্রদূতরা প্রধানমন্ত্রীর সঙ্গে দেখা করে তাঁকে অভিনন্দিত করেছেন।

নির্বাচনের আগে অনেক ধরনের গুজব ছড়ানো হয়েছিল উল্লেখ করে সালমান এফ রহমান বলেন, সব গুজব মিথ্যা প্রমাণিত হয়েছে। দেশের সংবিধান অনুযায়ী একটি সুষ্ঠু নির্বাচনের মাধ্যমে সরকার গঠন করা হয়েছে। এখন আমাদের অর্থনৈতিক প্রবৃদ্ধি ধরে রাখতে হবে। কোভিড, রাশিয়া-ইউক্রেন যুদ্ধ এবং গাজা যুদ্ধের কারণে আমাদের অর্থনৈতিক অবস্থা কিছুটা মন্দা ছিলো। আমাদের অর্থনীতিকে এসবের প্রভাব মুক্ত করতে হবে।

প্রধানমন্ত্রী শেখ হাসিনার নেতৃত্বে অর্থনীতিকে এগিয়ে নিয়ে যাওয়ার দৃঢ় প্রত্যয় ব্যক্ত করে উপদেষ্টা বলেন, বাংলাদেশ কোনো অর্থনৈতিক সংকটে পড়বে না। আমাদের অর্থনৈতিক শক্তি হলো কৃষিখাত, যা এখনো সঠিক অবস্থায় আছে। কৃষিতে আমাদের বাম্পার ফলন হয়েছে। এটা আমাদের জন্য একটি বিরাট সম্পদ।

#

শফিকুল/কামরুজ্জামান/ফাতেমা/ফয়সল/রবি/আলী/মাসুম/২০২৪/১১৩৫ ঘণ্টা